《和易岩兄芙蓉吟》
宋代·王柏

大专肫肫分四气，曜灵西征驾新霁。
人间万宝告成时，白帝畴新有良贵。
后皇嘉惠放一头，霓旌鸾毂恣晨游。
蜀锦步帐数千里，烂然一抹眼波流。
玉容沐露月梳晓，翠袖蹁跹舞微笑。
云舒霞卷竞芳穠，照水迎风为谁好。
水中木末眩骚人，拒霜宜霜名字新。
平生不识春宵暖，甘随青女嫁花神。
易岩胸中五千卷，景物驱归句中炼。
赏花不是少年心，见花依旧少年面。
石丁作主事难凭，子高那是梦仙瀛。
何如醉乡自广大，幕天席地山为屏。
诗魂醒处风光转，梅花已筑受降城。

作者简介：王柏（1197-1274），字会之，婺州金华人。生于宋宁宗庆元三年，卒于度宗咸淳十年，年七十八岁。少慕诸葛亮为人，自号长啸，三十岁后以为“长啸非圣门持敬之道”，遂改号鲁斋。金华（今属浙江）人。从何基学，以教授为业，曾受聘主丽泽、上蔡等书院。度宗咸淳十年卒，年七十八，谥文宪。柏著述繁富，有《诗疑》、《书疑》等，大多已佚。其诗文集《甲寅稿》亦已佚，明正统间六世孙王迪裒集为《王文宪公文集》二十卷，由义乌县正刘同于正统八年（一四四三）刊行。事见《续金华丛书》本卷末附《王文宪公圹志》，《宋史》卷四三八有传。